สรุปภาวะตลาดต่างประเทศ ประจำวันที่ 2 ก.พ. 2565
สรุปภาวะตลาดต่างประเทศ ประจำวันที่ 2 ก.พ. 2565
3 ก.พ. 2565

ดัชนีดาวโจนส์ตลาดหุ้นนิวยอร์กปิดพุ่งขึ้นติดต่อกันเป็นวันที่ 4 ในวันพุธ (2 ก.พ.) ขานรับผลประกอบการที่ดีเกินคาดของบริษัทอัลฟาเบท ซึ่งเป็นบริษัทแม่ของกูเกิล และแอดวานซ์ ไมโคร ดิไวซ์ (เอเอ็มดี) ซึ่งเป็นผู้ผลิตชิปรายใหญ่ของสหรัฐ โดยตัวเลขกำไรและรายได้ที่แข็งแกร่งของบริษัทจดทะเบียนทั้งสองแห่งเป็นปัจจัยหนุนหุ้นกลุ่มเทคโนโลยีและกลุ่มผู้ผลิตชิปดีดตัวขึ้น และยังช่วยสกัดปัจจัยลบจากตัวเลขจ้างงานภาคเอกชนของสหรัฐที่ทรุดตัวลงในเดือนม.ค.
ดัชนีเฉลี่ยอุตสาหกรรมดาวโจนส์ปิดที่ 35,629.33 จุด เพิ่มขึ้น 224.09 จุด หรือ +0.63%, ดัชนี S&amp;P500 ปิดที่ 4,589.38 จุด เพิ่มขึ้น 42.84 จุด หรือ +0.94% และดัชนี Nasdaq ปิดที่ 14,417.55 จุด เพิ่มขึ้น 71.54 จุด หรือ +0.50%
ตลาดหุ้นยุโรปปิดบวกในวันพุธ (2 ก.พ.) โดยได้แรงหนุนจากการเปิดเผยผลประกอบการที่แข็งแกร่งของบริษัทจดทะเบียนในยุโรป ขณะที่หุ้นกลุ่มการเงินปรับตัวขึ้นนำตลาด ท่ามกลางการคาดการณ์ที่ว่าอัตราดอกเบี้ยจะเพิ่มขึ้น
ดัชนี Stoxx Europe 600 ปิดที่ 477.01 จุด เพิ่มขึ้น 2.15 จุด หรือ +0.45%
ดัชนี CAC-40 ตลาดหุ้นฝรั่งเศสปิดที่ 7,115.27 จุด เพิ่มขึ้น 15.78 จุด หรือ +0.22%, ดัชนี DAX ตลาดหุ้นเยอรมนีปิดที่ 15,613.77 จุด ลดลง 5.62 จุด หรือ -0.04% และดัชนี FTSE 100 ตลาดหุ้นลอนดอนปิดที่ 7,583.00 จุด เพิ่มขึ้น 47.22 จุด หรือ +0.63%
ตลาดหุ้นลอนดอนปิดบวกในวันพุธ (2 ก.พ.) นำโดยหุ้นกลุ่มเหมืองแร่และกลุ่มสินค้าอุปโภคบริโภค นอกจากนี้ หุ้นกลุ่มธนาคารปรับตัวขึ้นด้วยโดยได้แรงหนุนจากการคาดการณ์ที่ว่าธนาคารกลางอังกฤษ (BoE) จะปรับขึ้นอัตราดอกเบี้ยติดต่อกันเป็นครั้งที่ 2 ในการประชุมนโยบายการเงินในวันพฤหัสบดีนี้
ดัชนี FTSE 100 ตลาดหุ้นลอนดอนปิดที่ 7,583.00 จุด เพิ่มขึ้น 47.22 จุด หรือ +0.63%
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกในวันพุธ (2 ก.พ.) หลังจากกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีมติยึดมั่นตามข้อตกลงเดิมในการประชุมเมื่อวานนี้ นอกจากนี้ ตลาดยังได้แรงหนุนจากตัวเลขสต็อกน้ำมันดิบของสหรัฐที่ลดลงในสัปดาห์ที่แล้ว
ทั้งนี้ สัญญาน้ำมันดิบ WTI ส่งมอบเดือนมี.ค. เพิ่มขึ้น 6 เซนต์ หรือ 0.1% ปิดที่ 88.26 ดอลลาร์/บาร์เรล ซึ่งเป็นระดับปิดสูงสุดนับตั้งแต่เดือนต.ค. 2557
ส่วนสัญญาน้ำมันดิบเบรนท์ (BRENT) ส่งมอบเดือนเม.ย. เพิ่มขึ้น 31 เซนต์ หรือ 0.4% ปิดที่ 89.47 ดอลลาร์/บาร์เรล
สัญญาทองคำตลาดนิวยอร์กปิดบวกติดต่อกันเป็นวันที่ 3 ในวันพุธ (2 ม.ค.) โดยได้แรงหนุนจากการอ่อนค่าของสกุลเงินดอลลาร์ และอัตราผลตอบแทนพันธบัตรสหรัฐที่ชะลอตัวลง นอกจากนี้ ตัวเลขจ้างงานภาคเอกชนของสหรัฐที่ร่วงลงอย่างหนักในเดือนม.ค.ยังเป็นปัจจัยหนุนแรงซื้อทองคำในฐานะสินทรัพย์ที่ปลอดภัย
ทั้งนี้ สัญญาทองคำตลาด COMEX (Commodity Exchange) ส่งมอบเดือนเม.ย. เพิ่มขึ้น 8.80 ดอลลาร์ หรือ 0.5% ปิดที่ 1,810.30 ดอลลาร์/ออนซ์ ซึ่งเป็นระดับปิดสูงสุดนับตั้งแต่วันที่ 26 ม.ค. 2565
สัญญาโลหะเงินส่งมอบเดือนมี.ค. เพิ่มขึ้น 11 เซนต์ หรือ 0.5% ปิดที่ 22.707 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 20.5 ดอลลาร์ หรือ 2% ปิดที่ 1,043.70 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 23 ดอลลาร์ หรือ 1% ปิดที่ 2,369.50 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันพุธ (2 ก.พ.) หลังจากออโตเมติก ดาต้า โพรเซสซิ่ง อิงค์ (ADP) เปิดเผยตัวเลขจ้างงานของภาคเอกชนสหรัฐร่วงลงอย่างหนักในเดือนม.ค. ขณะที่นักลงทุนจับตาการประชุมนโยบายการเงินของธนาคารกลางอังกฤษ (BoE) และธนาคารกลางยุโรป (ECB) ในวันนี้ รวมทั้งตัวเลขจ้างงานนอกภาคเกษตรของสหรัฐในวันศุกร์นี้
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.40% แตะที่ 95.99 เมื่อคืนนี้